अलबत्ता, सीएएसआई ने ज़रूर दलित-बहुजन उद्यमियों के बारे में जानकारी इकट्ठा करने का प्रयास किया। इस संदर्भ में एक देशव्यापी सर्वेक्षण किया गया, जिसमें एक करोड़ रुपये या उससे अधिक का कारोबार करने वाले दलित कारोबारियों की गणना की गयी। इस सर्वेक्षण के अनुसार, देश में ऐसे 1000 उद्यमी हैं। यूं तो यह आंकड़ा देखने में अच्छा लगेगा लेकिन देश में दलितों की जनसंख्या देखते हुए यह अत्यंत कम है। देश में लगभग 16.6 करोड़ दलित हैं। उद्यम, कारोबार, परिसंपत्ति और स्वरोजगार के जातिगत आंकड़े जाति जनगणना से मिल सकते थे लेकिन इसको लेकर न तो कॉंग्रेस-नेतृत्व की यूपीए सरकार गंभीर थी और न ही अब भाजपा-नेतृत्व की एनडीए सरकार।